Γνωμοδότηση της Οικονομικής και Κοινωνικής Επιτροπής για την "Πρόταση Οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 85/611/ΕΟΚ, 92/49/ΕΟΚ, 92/96/ΕΟΚ και 93/22/ΕΟΚ όσον αφορά την ανταλλαγή πληροφοριών με τρίτες χώρες"

(2000/C 168/01)

Στις 10 Απριλίου 2000, και σύμφωνα με τις διατάξεις του άρθρου 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνική Επιτροπής για την ανωτέρω πρόταση.

Το τμήμα "Ενιαία αγορά, παραγωγή και κατανάλωση" στο οποίο ανατέθηκε η προετοιμασία των σχετικών εργασιών κατήρτισε τη γνωμοδότησή του βάσει της εισηγητικής έκθεσης του κ. Burani στις 5 Απριλίου 2000.

Η Οικονομική και Κοινωνική Επιτροπή στις 27 Απριλίου, κατά τη διάρκεια της 372ης συνόδου ολομέλειας, υιοθέτησε με 103 ψήφους υπέρ και 1 κατά την ακόλουθη γνωμοδότηση.

1. Πρόλογος

1.1. Με την οδηγία 98/33/ΕΟΚ της 22ας Ιουνίου 1998(1) έγιναν ορισμένες τροποποιήσεις του άρθρου 12 της οδηγίας 77/780/ΕΟΚ(2) (πρώτη τραπεζική οδηγία) και των άρθρων 2, 5, 6, 7, και 8 και των παραρτημάτων ΙΙ και ΙΙΙ της οδηγίας 89/647/ΕΟΚ(3) σχετικά με τον συντελεστή φερεγγυότητας των πιστωτικών ιδρυμάτων, όπως επίσης του άρθρου 2 και του παραρτήματος ΙΙ της οδηγίας 93/6/ΕΟΚ(4) σχετικά με την περιουσιακή επάρκεια των επενδυτικών επιχειρήσεων και των πιστωτικών ιδρυμάτων. Οι τροποποιήσεις, που αναφέρονται εδώ, αφορούν τους κανόνες ανταλλαγής εμπιστευτικών πληροφοριών, στα πλαίσια των συμφωνιών συνεργασίας με τα όργανα ή τις αρχές τρίτων χωρών που καθ' οποιονδήποτε τρόπο ή οποιαδήποτε μορφή συμβάλλουν στην παγίωση της σταθερότητας του χρηματοπιστωτικού τομέα.

1.2. Οι εν λόγω κανόνες αποβλέπουν στη διεύρυνση του πεδίου ανταλλαγής πληροφοριών: ενώ προηγουμένως η ανταλλαγή αυτή προβλέπονταν μόνο μεταξύ των εποπτικών αρχών (και σε ορισμένες περιπτώσεις περιορίζονταν στις χώρες της Ευρωπαϊκής Ένωσης) η προαναφερθείσα οδηγία επεκτείνει αυτή τη δυνατότητα με την έννοια που αναφέρεται στην τελευταία παράγραφο του σημείου 1.1. Στόχος είναι προφανώς να συμβάλλει στη συγκρότηση ενός πλαισίου συλλογικών πληροφοριών που θα αποβλέπουν στην καλύτερη εποπτεία των δραστηριοτήτων των επιχειρήσεων που εμπίπτουν στους κανόνες της δεύτερης τραπεζικής οδηγίας.

1.3. Η Επιτροπή επεσήμανε (δεύτερη "αιτιολογική" σκέψη της υπό εξέταση πρότασης οδηγίας) ότι για λόγους συνοχής, οι ίδιοι κανόνες θα πρέπει να εφαρμόζονται επίσης και στα ιδρύματα που δεν υπόκεινται στους κανόνες της δεύτερης τραπεζικής οδηγίας, αλλά που με διαφορετικές μορφές πραγματοποιούν χρηματοοικονομικές δραστηριότητες που διέπονται από άλλες οδηγίες, δηλαδή στους οργανισμούς συλλογικών επενδύσεων (OΣΕΚΑ) που προβλέπονται από τις οδηγίες 85/611/ΕΟΚ(5) και 93/22/ΕΟΚ(6) καθώς και στις εταιρίες άμεσης ασφάλισης, εκτός ασφάλισης ζωής [οδηγία 92/49/ΕΟΚ(7) και 92/96/ΕΟΚ(8)].

1.4. Η πρόταση οδηγίας επιτρέπει συνεπώς στα κράτη μέλη να συνάπτουν συμφωνίες συνεργασίας με κάθε άλλη αρχή τρίτης χώρας που είναι σε θέση να προχωρήσει σε ανταλλαγή πληροφοριών σχετικά με τα ιδρύματα που αναφέρονται στην παράγραφο 1.3 υπό την προϋπόθεση ότι οι πληροφορίες έχουν όλες τις εγγυήσεις προστασίας του απορρήτου.

2. Παρατηρήσεις

2.1. Η πρόταση οδηγίας είναι, όπως αναφέρει η Επιτροπή, συνεκτική με την κατεύθυνση δράσης που αποβλέπει στο να καταστεί πιο αποτελεσματική η εποπτεία και ο έλεγχος των χρηματοοικονομικών δραστηριοτήτων με οποιαδήποτε μορφή και από οποιονδήποτε και αν ασκείται. Η Οικονομική και Κοινωνική Επιτροπή δεν μπορεί συνεπώς παρά να δηλώσει τη συμφωνία και την υποστήριξή της στην πρωτοβουλία της Επιτροπής.

2.2. Η ΟΚΕ επιθυμεί για το λόγο αυτό να εκδηλώσει μία ορισμένη αμηχανία όσον αφορά τον κατάλογο των οργανισμών τρίτων χωρών που έχουν το δικαίωμα ανταλλαγής πληροφοριών: δίπλα σ' αυτές που αναφέρονται (αρχές εποπτείας, όργανα εκκαθάρισης ή πτώχευσης και όργανα σχετικά με τον έλεγχο, επόπτες λογαριασμών κ.λπ.), δεν θα ήταν παράλογο να ενσωματωθούν και τα όργανα καταπολέμησης της ανακύκλησης χρήματος. Είναι προφανές ότι οι κανόνες που διέπουν την δραστηριότητα αυτών των οργανισμών - καθώς και η φύση τους, που είναι διαφορετική από αυτή των εποπτικών αρχών - μπορούν να δυσχεράνουν την ανταλλαγή πληροφοριών. Σε ορισμένες περιπτώσεις, ωστόσο, η καλή θέληση και η ανώτερη θεώρηση του δημόσιου συμφέροντος μπορούν να επικρατήσουν έναντι θεωρήσεων τυπικού χαρακτήρα ή περιοριστικής ερμηνείας των νομικών κανόνων.

2.3. Η ενσωμάτωση των οργανισμών που αναφέρθηκαν στην προηγούμενη παράγραφο θα παρουσίαζε το εξής διπλό πλεονέκτημα: από τη μία μεριά, θα παρείχε έγκυρη πληροφόρηση στα εποπτικά όργανα για γεγονότα τα οποία εάν αντιμετωπιστούν εγκαίρως, επιτρέπουν να αποφευχθούν οι επακόλουθες καταστροφικές συνέπειες (βλέπε την περίφημη περίπτωση της BCCI), και από την άλλη, θα συνέβαλε - σε ορισμένες περιπτώσεις, στην καταπολέμηση του οργανωμένου εγκλήματος, επιχείρημα που αποτέλεσε και αντικείμενο γνωμοδότησης που καταρτίζει η ΟΚΕ.

Βρυξέλλες, 27 Απριλίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli

(1) ΕΕ L 204 της 21.7.1998.

(2) ΕΕ L 322 της 17.12.1977.

(3) ΕΕ L 386 της 30.12.1989.

(4) ΕΕ L 141 της 11.6.1993.

(5) ΕΕ L 375 της 31.12.1985.

(6) ΕΕ L 141 της 11.6.1993.

(7) ΕΕ L 228 της 11.8.1992.

(8) ΕΕ L 360 της 9.12.1992.